**Læs en folkevise:  
*Læsestrategi***

**Forståelse**Forstå en folkevise! Sproget i en folkevise er sært og knapt. Ofte kan man som læser have svært ved at finde mening i handling og persongalleri. Det absolut vigtigste arbejde i læsningen af en folkevise er at sammenstykke handlingen. Det kan være en god ide at finde en kort genfortælling af visen i prosaform, og det er afgørende at benytte de noter, forskere har knyttet til ord og vendinger i viserne. Arbejdet med de enkelte ord kan vise sig detektivisk sjovt, som om man er en ordarkæolog på sporet af mytiske, svundne tider.

**Konflikt**Konfliktafklaring! Det kan være klargørende at beskrive visens konflikt og aktørernes roller: Hvad er problemet? Hvem er de involverede? Hvilken rolle spiller de? Beskrivelsen af konflikten kan nedkortes til en helt kort tekst á la bagsiden af en dvd – eller et lille mindmap med konflikten i midten og pile ud til de forskellige aktører.

**Komposition**Kompositionsanalyse! Se ned over visen, hvilken handlingsdel er der flest strofer om? Hvorfor? Ofte er det gentagelser, der får handlingen til at strække sig over temmelig mange strofer: Hvilke gentagelser fremhæver noget frem for andet? Er der andre elementer, der deler visen op i handlingsafsnit?

**Tema**Et bud på temaet! Når handling, konflikt og vægtning er på plads, kan du give et bud på visens tema. Hvis visen handler om utroskab eller fasen frem til ægteskabet, er temaet måske forholdet mellem lyst og pligt – eller det enkelte individs behov over for slægtens.

**Næranalyse**Næranalyse! Med temaet som rød tråd kan du nu begynde at undersøge, hvordan visen behandler temaet. Hvilke sider af sagen belyses? Med hvilke virkemidler understreges og dramatiseres temaet? Kan gentagelser, varsler, symboler og sproglige detaljer sige endnu mere om temaet?

**Tema igen**Tilbage til temaet! Med næranalysens pointer kan temaet nu udbygges og nuanceres. Hvilke konsekvenser har konflikten? Er der en morale? Er der detaljer, der trækker en anden vej og problematiserer læsningen?

**Perspektiveringer**

**Samtid**Hvordan forholder tekstens tema sig til samtiden? Brug samtidsnoterne, og overvej, hvilke elementer af historien, der er relevante for din tolkning. Er det samtidens verdenssyn? Er det kvindens rettigheder? Er det slægtens position i det middelalderlige samfund? 



*World of Warcraft blev udgivet af spilfirmaet Blizzard i 2004 og udviklede sig senere til at blive verdens største onlinespil med langt over 10 millioner betalende brugere. På skærmbilledet ses dværgpaladinen Igiturs udsigt fra en drageryg i menneskenes hovedstad Stormwind. De små symboler i kanten er spells og evner, mens den firkantede boks indeholder en beskrivelse af karakteren Igitur og hans udstyr.*

*© Blizzard*

**Verdenslitteratur**Du kan sammenligne pointerne fra din egen analyse med middelalderens europæiske viser, fx *Løveridderen* af Christian de Troy (ca. 1170): Traditionen med den høviske kærlighed, *questet*, ridderne af det runde bord og kong Arthurs hof. Hvilke elementer kan ses i de danske folkeviser? Hvordan adskiller viserne sig både i form og indhold fra de øvrige europæiske? Hvorfor er der disse forskelle og ligheder? Find andre eksempler på verdenslitteratur på [*Artline*](http://artline20.gyldendal.dk/)*.*

**Kunsthistorie**Du kan også perspektivere på tværs af genrer til maleri, skulptur og arkitektur. Brug [*Artline*](http://artline20.gyldendal.dk/), og se efter værker, der viser lignende aspekter eller andre vinkler på samme emne.

**Tematisk og diakront**Man kan læse diakront (på tværs af tid) med et blik på temaer, motiver eller specielle stilistiske virkemidler. Det kan være til *Ringenes Herre* og *World of Warcraft*, der deler det middelalderlige myteunivers og æstetik med viserne, men det kan også være til moderne noveller, der undersøger slægtens (manglende) betydning i dag.

**Det epokale syn**I en analyse med epokalt udsyn ser man på de elementer i visen, der peger tilbage mod den forrige litterære strømning eller frem mod den næste. Kan man se spor af oldtidens stilistiske træk eller tematik? Er der tidlige elementer fra renæssancens ændrede syn på mennesket?

**Middelalderens love**Viserne handler ofte om handlinger og deres konsekvens. Det er oplagt at trække på sin viden om datidens retssystem og normer. Hvordan kommer de til udtryk i visen? Hvilke etiske normer ligger bag vores domme i dag? Hvordan er vores normer anderledes end middelalderens?